દરેક સંસ્કૃતિનો પોતાનો કેંદ્રવર્તિ વિચાર હોય છે આ વિચાર વિચારરૂપે ન દેખાતો હોય તો પણ તે સંસ્કૃતિની દરેક બાબતોમાં પ્રાણશક્તિની જેમ વ્યાપેલો હોય છે. આ વિચાર વૃક્ષના બીજ જેવો છે. તે બીજ રૂપે દેખાતો નથી છતાં પણ તેના પ્રત્યેક કણમાં પ્રાણશક્તિ રૂપે વહેતો હોય છે. આ વિચાર જ પ્રજાનું માનસ ઘડે છે અને માનસ સંસ્કૃતિને અને ઇતિહાસને પ્રભાવિત કરે છે. નીતિ, રાજકારણ, ધર્મ, મર્યાદા, વ્યક્તિ-સમાજનો સંબંધ, પરસ્પર વ્યવહાર આ બધા વિષેના નિશ્ચિત સિદ્ધાંતો પુરોગામી આગેવાન પુરુષોએ નિશ્ચિત કર્યા હોય છે. સમાજના તમામ વ્યવહારો આ નિશ્ચિત ધોરણ પ્રમાણે પ્રવર્તતા હોય છે. આ વિદ્વાન પુરુષો આ જ સિદ્ધાંત કેમ ગ્રાહ્ય છે?બીજા કેમ ગ્રાહ્ય નથી? તેની મીમાંસા કરે છે. આ નિયમો છોડી દેવાથી કયા નુકસાન થાય છે તે પણ પ્રજાને સમજાવે છે.